runetrust/blame-folketinget-dk huggingface dataset:
Rosa Lund (EL), 2023-04-27:
Tak for det.
Og egentlig tak for, at regeringen ikke bakker det her op.
Jeg skal bare bede ministeren bekræfte, at det er i strid med Genèvekonventionen – altså flygtningekonventionen – at indføre det, som hr. Mikkel Bjørn og de andre medforslagsstillere på det her forslag gerne vil indføre.
Mikkel Bjørn (DF), 2023-04-27:
Danmark står på tærsklen til en ny flygtningekrise.
Presset på Europas ydre grænser er stærkt stigende.
Siden nytår er over 30.000 migranter ankommet til Italien over Middelhavet.
I de første 10 måneder af 2022 registreredes næsten 300.000 illegale grænseovergange ved EU's ydre grænser.
Tallene har ikke været højere siden flygtninge- og migrantkrisen i 2015-16.
Italiens regering erklærede tirsdag 6 måneders undtagelsestilstand.
Det strømmer ind i Europa, ikke fra et enkelt land, men fra en bred vifte af forskellige lande.
Det er et kludetæppe af mennesker fra hele verden, der bevæger sig mod Europa, fra Afghanistan, fra Iran, Irak og Syrien, nordafrikanere fra Tunesien og Algeriet og fra forskellige konfliktområder i Libyen foruden en del vestafrikanske migranter.
Der er ikke længere tale om en flygtningekrise; der er tale om en permanent tilstand af folkevandring.
Det er en tilstand, som ikke er midlertidig, som ikke kommer til at aftage, og som formentlig kun kommer til at tage til i vækst.
Antallet af flygtninge og fordrevne på globalt niveau var på vej mod 90 millioner allerede ved udgangen af 2021, drevet af nye eller langvarige konflikter i lande som Etiopien, Burkina Faso, Myanmar, Nigeria, Afghanistan og Den Demokratiske Republik Congo.
Og selv om krige og konflikter ganske vist kan have en forstærkende effekt, er de ikke hovedårsagen til den tilstrømning, Europa oplever.
Hovedårsagen er og vedbliver at være et gevaldigt befolkningsoverskud syd for Middelhavet plus interne konflikter, borgerkrige og stridigheder, der har raset i Mellemøsten i snart sagt 1400 år.
Det er derfor tid til, at vi indfører et totalt stop for spontant asyl i Danmark, sådan at vi kan sikre danskernes tryghed og sikkerhed i deres eget land.
Tak for ordet.
Kaare Dybvad Bek (S), 2023-04-27:
Jamen jeg er uenig i det tal.
Jeg mener, at en stor del af dem er internt fordrevne i deres eget land.
Jeg mener, at antallet af flygtninge er noget lavere.
Men lad det nu være; det er selvfølgelig stadig millioner.
Grundlaget er jo bare, at vi skal have en europæisk løsning, hvor der er en kø, som man stiller sig op i, hvis man gerne vil søge asyl, og den skal helst ligge uden for kontinentet.
Alle, der ankommer spontant, bliver sendt ned til den kø.
Dem, der reelt har behov for asyl, kan få det, og dem, der kommer til Europa for at søge lykken, må søge på arbejdsopholdsordninger eller andre ting.
Mikkel Bjørn (DF), 2023-04-27:
Ministeren nævner det her med, at det kræver, at vi har en forventning om, hvad det er for et antal, der kommer.
Nu nævnte jeg i min indledning til debatten, at der er omkring 90 millioner flygtninge på verdensplan.
Hvordan skal vi nogen sinde kunne danne os et overblik over, hvor mange mennesker der potentielt kunne ankomme til Europas grænser og kræve asyl?
Kaare Dybvad Bek (S), 2023-04-27:
Nej, det er ikke det, der ligger i idéen om et nyt europæisk asylsystem.
Og jeg må også sige – nu har jeg jo selv siddet i forhandlinger om den her asyl- og migrationspagt – at det ikke er mit indtryk, at det er det dér, som folk kan blive enige om.
Men jeg vil også sige, at uanset hvad, så vidt jeg husker i hvert fald, har vi jo via vores retsforbehold også muligheder for ikke at tiltræde alt, hvad der kommer i den her sammenhæng.
Under alle omstændigheder vil jeg sige, at enhver fordeling af flygtninge selvfølgelig forudsætter, at man ved nogenlunde, hvor mange det drejer sig om.
Altså, det er jo svært at forpligte sig til en andel af noget, som man ikke ved hvad er.
Og lige såvel som de sydeuropæiske lande har udfordringer, har man også i nordeuropæiske lande udfordringer.
I nogle nordeuropæiske lande har man jo endda mange flere flygtninge, end man har i Sydeuropa, hvor man gerne vil fordele fra.
Mikkel Bjørn (DF), 2023-04-27:
Tak for det.
Ministeren nævner, at regeringen er tilhænger af et nyt europæisk asylsystem, og det synes jeg jo er meget interessant, særlig set i lyset af at man faktisk er i gang med at udarbejde et nyt europæisk asylsystem i form af den her migrationspagt.
Jeg har nogle nedslagspunkter med, som bl.a. handler om, at håndteringen af illegal indvandring fremover ikke skal ligge hos medlemsstaterne, men hos EU.
Medlemsstaterne kan som konsekvens heraf ikke afvise flygtninge, som bliver fordelt via en flygtningenøgle, selv om de har forbindelse til terrororganisationer og udgør en sikkerhedstrussel i medlemslandet.
Indvandrere skal i informationsdokumentet angive, hvilket køn de identificerer sig som, i stedet for deres biologiske køn.
Og medlemslande må ikke kræve, at tredjelandsborgere, som har status af længerevarende ophold, overholder integrationsforanstaltninger i overensstemmelse med national lovgivning.
For det er jo det, der ligger i et nyt europæisk asylsystem, hvis man forfølger regeringens linje om, at det her skal ske i samarbejde med andre europæiske lande.
Helene Liliendahl Brydensholt (ALT), 2023-04-27:
Ja, tak – det står her.
Jeg skal også hilse fra Enhedslisten og sige, at de også stemmer imod og mener nogenlunde det samme som Alternativet.
Mads Fuglede (V), 2023-04-27:
Nu synes jeg, logikken hopper helt ud ad et sidespor her.
Jeg har i mange år hørt Dansk Folkepartis repræsentanter sige gentagne gange, at en af de største gaver her i tilværelsen er et dansk statsborgerskab, og at det er noget af det mest lukrative, man overhovedet kan opnå, og mest attråværdige, der nærmest findes i universet, altså et dansk statsborgerskab.
Men jeg kan så forstå nu, at det mener man ikke længere, for det er åbenbart ikke en straf, hvis man ikke får det, når ens forældre har det.
Det giver jo ikke sådan rigtig mening i logikkens verden.
Mikkel Bjørn (DF), 2023-04-27:
Jeg tror, ordføreren har en helt anden definition af straf, end vi har i Dansk Folkeparti.
Altså, for os er det ikke en straf, at man selv skal gøre sig fortjent til det og vise, at man rent faktisk har taget dansk kultur til sig, at man lever efter danske normer, overholder loven osv. osv.
Det er ikke en straf; det er faktisk en mulighed for at vise, at man selv, egenhændigt, har gjort sig fortjent til det at være dansk statsborger her i Danmark.
Mads Fuglede (V), 2023-04-27:
Nu synes jeg det er vigtigt, at man holder fokus på, at det barn, der vokser op i Danmark og bryder reglerne for, hvordan man skal gebærde sig i det danske samfund, selvfølgelig skal straffes.
Men man kan ikke forudsætte, at den straf bliver relevant for et 3-årigt barn eller et barn, der er få timer gammelt, når det arver sine forældres nationalitet.
Man kan ikke sådan a priori sige der: Jamen vi regner med, at du godt kan være en af dem, der på et tidspunkt falder uden for den sti, vi synes du skal følge i det danske samfund, så vi straffer dig her få timer inde i livet.
Det synes jeg er en meget mærkelig måde at tænke på.
Det, vi i stedet skal gøre, er at sørge for at slå ned på de problemer, der er med de mennesker uanset etnisk oprindelse, der bryder reglerne, som vi har stillet op her i vores samfund.
Mohammad Rona (M), 2023-04-27:
Tak for det.
Tildelingen af statsborgerskab er en stor tillidserklæring fra samfundet, og derfor er det også helt fair, at der stilles krav til de mennesker, der ønsker at blive danske statsborgere.
Den praksis skal vi naturligvis holde fast i.
Jeg har oplevet på egen hånd at opnå dansk statsborgerskab som barn.
Jeg har været vidne til, hvordan mine forældre knoklede for at lære dansk, tage en uddannelse og komme i beskæftigelse, og ikke mindst at de havde en oprigtig interesse i at lære dansk og den danske kultur at kende – noget, der smittede af på mig.
Jeg tror derfor på, at vi skal udvise respekt og tillid til de børn af forældre, som vi allerede har besluttet lever op til de krav, der stilles for at blive dansk statsborger.
Derfor mener Moderaterne heller ikke, at reglen om, at børn automatisk tildeles dansk statsborgerskab ved fødslen, såfremt en af deres forældre er danske, skal ændres, ligesom vi heller ikke mener, at børn fremadrettet selvstændigt skal søge om statsborgerskab, selv om deres forældre tildeles dansk statsborgerskab.
Vi bakker kort sagt sådan set op om den lovgivning, der allerede i dag er på området.
Mikkel Bjørn (DF), 2023-04-27:
Tak for det.
Det er jeg da ærgerlig over at høre.
Altså, ordføreren siger det her med, at børn født af mennesker med dansk statsborgerskab i Danmark er danskere, og det synes jeg da sådan set er en meget sympatisk melding, hvis bare det ikke var, fordi vi kan se, at der er et kolossalt adfærdsmæssigt skel – uproportionalt adfærdsmæssigt skel – mellem efterkommere af indvandrere fra særlig mellemøstlige og nordafrikanske lande og så folk, der er født som etniske danskere med dansk statsborgerskab i Danmark.
Der er et adfærdsmæssigt skel der, som betyder, at der er nogle mennesker, som godt nok har fået dansk statsborgerskab, men som ikke er danskere i deres adfærd og i deres forståelse af, hvad Danmark er for et land.
Og det er det, vi ønsker at berøre med det her forslag, og derfor ærgrer det mig naturligvis, at Venstre ikke er åbne over for den mulighed.
Mads Fuglede (V), 2023-04-27:
Tak for ordet.
Dansk Folkeparti foreslår, at børn af naturaliserede udlændinge ikke automatisk modtager dansk statsborgerskab ved fødslen, og Dansk Folkeparti foreslår, at børn ikke længere skal optages på lovforslag om indfødsrets meddelelse som biperson til en forælder, der har ansøgt om indfødsret.
I stedet skal børn ansøge selvstændigt.
Det er nogle ret omfattende ændringer af reglerne for erhvervelse af indfødsret, som kommer på banen her, og det er ikke ændringer, vi i Venstre kan se os selv i, og derfor støtter vi ikke forslaget.
Det er en ret fundamental del af hele tanken om statsborgerskab, at børn ved fødslen arver deres forældres nationalitet.
De børn, som danske statsborgere får, er også danske statsborgere, og alle de problemer, der måtte være på det her område, skal løses på anden vis end ved at ophæve det her princip.
Det bør fortsat være sådan, at man naturligt har det samme statsborgerskab som ens forældre, også selv om man måtte mene, at der er nogen, der har fået dansk statsborgerskab, som ikke har fortjent det.
Dansk Folkepartis forslag vil i mange tilfælde stride imod vores internationale forpligtelser, og det er ikke rimeligt at afskære mindreårige børn fra at have samme nationalitet som deres forældre.
Det er, synes vi, ret bizart.
Samme holdning har jeg til forslaget om, at børn ikke skal optages på lov om indfødsrets meddelelse som bipersoner.
Det er ikke sådan, at indfødsret blot gives ud til alle og enhver.
Der er nogle krav til de mindreårige børn, når de får indfødsret som biperson.
De skal være mindreårige, ugifte og bo i Danmark med lovligt ophold, og de skal opfylde vandelskravet, hvis de er over den kriminelle lavalder – nogle helt fornuftige krav.
De bør selvfølgelig ikke lempes.
Når man opfylder dem, bør man som barn kunne erhverve sig indfødsret, når ens far eller mor gør det.
Så som sagt kan Venstre ikke bakke op om beslutningsforslaget.
Kasper Sand Kjær (S), 2023-04-27:
Jamen det anerkender jeg helt bestemt.
Altså, der er ingen tvivl om, at Dansk Folkeparti har været med til at flytte debatten om udlændingepolitikken i Danmark og konsekvenserne af indvandringen, og det synes jeg sådan set vi alle skylder Dansk Folkeparti en stor tak for.
Det er også godt, at den erkendelse er kommet til spørgeren, som jo nu må være det næstnyeste medlem af Dansk Folkeparti i Folketinget.
Det er jo godt, at man kan se lyset i andre partier, og det lyder, som om hr. Mikkel Bjørn har meldt sig ind i det parti, hvor han hører hjemme.
Mikkel Bjørn (DF), 2023-04-27:
Ja, det var de, fordi hele det politiske spektrum var 10 km til venstre for, hvor det er i dag.
Altså, Dansk Folkeparti var det eneste parti tilbage i 00'erne, der trak det her område i en fornuftig retning.
Så jeg må sige, at jeg bliver pikeret, hver gang ministeren bringer den her meget, meget kreative historieforfalskning på banen, men jeg forstår godt, hvorfor han gør det.
Det er, fordi Socialdemokratiet er et andet parti i dag, end det var tilbage i 00'erne.
Det anerkender jeg og vi i Dansk Folkeparti da også hundrede procent.
Men jeg synes, at det ikke er en ærlig præsentation af historien, hvis ikke man anerkender Dansk Folkepartis meget vigtige betydning på det her område i forhold til at få rykket den her dagsorden i den rigtige retning.
Kasper Sand Kjær (S), 2023-04-27:
Jeg ved ikke, om jeg synes, at den der hypotetiske historieskrivning er specielt interessant.
Altså, jeg konstaterer jo bare, at da Dansk Folkeparti var det vel mest magtfulde parti i dansk politik i 00'erne, var reglerne for at få dansk statsborgerskab, må man sige, noget slappere, end de er i dag.
Kirsten Normann Andersen (SF), 2023-04-27:
Tak for det.
I SF støtter vi automatisk statsborgerskab til børn, der er født og opvokset i Danmark, når de fylder 18 år.
Selvfølgelig skal børn af danske statsborgere have statsborgerskab.
Hvordan vil man på nogen som helst fornuftig måde forklare et ungt menneske eller et barn dette: Du er godt nok født og opvokset i Danmark, men du er ikke dansker, hverken på samme måde som os andre eller dine forældre?
Jeg kan simpelt hen ikke se logikken eller retfærdigheden i det.
Jeg er enig i, at der, som flere har sagt, er noget særligt ved at få et dansk statsborgerskab og blive en del af fællesskabet på lige fod med alle andre danskere.
Så er det altså kun rimeligt, at de også kan få et dansk statsborgerskab.
Hvis vi mener noget med integration, er det altså bare vigtigt, at børn allerede fra barnsben af kan få følelsen af at høre til.
Vi skal styrke sammenhængskraften ved at komme nogle unge mennesker i møde, som har haft hele deres liv og opvækst i Danmark.
Hvis man går op i at bekæmpe parallelsamfund og sikre, at folk, som er født her i landet, bliver medborgere og ikke modborgere, er det her forslag bare ikke vejen frem, og derfor støtter SF heller ikke forslaget.
Tak for ordet.
Helene Liliendahl Brydensholt (ALT), 2023-04-27:
Tak skal du have.
Forslaget her gør mig oprigtig bekymret på minoritetsetniske danskeres vegne.
Det er uetisk, absurd og respektløst at foreslå, at børn af danske statsborgere skal søge om dansk statsborgerskab.
Børnene er danske.
Selvfølgelig skal børn erhverve dansk statsborgerskab som biperson, når deres forældre opnår dansk statsborgerskab.
Hvis forældrene vælger at søge om dansk statsborgerskab og gå igennem Danmarks alt for restriktive statsborgerskabssystem, er det ikke urimeligt at forvente, at de regner med at blive bosiddende i Danmark og blot vil give deres børn samme vilkår som etnisk danske børn.
Derudover stiller vi os i Alternativet undrende over for, hvordan forslagsstillerne kan have forventninger om positive konsekvenser for naturaliserede personer, når forslaget svækker deres retssikkerhed og gør dem til andenrangsborgere.
Det er jo indbildsk.
Forslaget bunder i forskelsbehandling af etniske danskere og minoritetsdanskere, og det er vi i Alternativet naturligvis imod.
Christian Friis Bach (RV), 2023-04-27:
Tak for det.
Vi kan ikke støtte det her beslutningsforslag.
Børn af danske statsborgere i Danmark er både danskere og skal kunne få dansk statsborgerskab.
Nu er jeg ikke jurist, men at nægte danske børn født af danske forældre at blive statsborgere vil både kunne skabe en ødelæggende utryghed for børnene og familierne, og det kan jo i yderste konsekvens fratage barnet muligheden for at være sammen med sine forældre, og det vil efter min klare vurdering potentielt, hvis ikke meget klart, være i strid med både statsborgerskabskonventionen, børnekonventionen, Den Europæiske Menneskerettighedskonvention og de helt grundlæggende rettigheder, som er, at børn skal være sammen med deres forældre, at et barn har rettigheder, og at en familie har ret til at være sammen.
I Radikale Venstre ønsker vi at kæmpe for menneskerettighederne ude i verden, og den kamp starter herhjemme, og derfor kan vi ikke støtte beslutningsforslaget.
Brigitte Klintskov Jerkel (KF), 2023-04-27:
I Det Konservative Folkeparti synes vi, at det virker lidt mærkeligt, hvis en forælder, f.eks. en brite, får dansk statsborgerskab og børnene så ikke følger med.
Vi kan ikke støtte beslutningsforslaget, som det ligger her, men vi vil gerne kigge på området, og vi vil gerne tale om nye individuelle behandlinger på området.
Tak for ordet.
Sandra Elisabeth Skalvig (LA), 2023-04-27:
Jeg er ikke sikker på, at hr. Mikkel Bjørn egentlig stillede mig et konkret spørgsmål.
Mikkel Bjørn (DF), 2023-04-27:
Jeg er da ked af, at ordføreren mener, at det er et uempatisk forslag, Dansk Folkeparti her har fremsat.
Jeg opfatter jo sådan helt generelt mig selv som en meget empatisk person.
Men jeg er da glad for, at ordføreren siger, at man i forhold til det her med oplysninger på bipersoner gerne vil tage det med ind til aftalekredsen.
For jeg synes faktisk eksempelvis, det kunne være meget relevant at vide, om bipersoner, der får et dansk statsborgerskab, uden at vi i Indfødsretsudvalget overhovedet kan se deres navne eller ved, hvem de er, har begået ungdomskriminalitet under den kriminelle lavalder.
For det ved vi ikke i dag.
Vi ved ikke, om de er aktive i bandemiljøet eller noget som helst, fordi vi ganske enkelt ikke kan se dem.
De står ikke engang på lovforslaget her i Folketingssalen, og vi stemmer faktisk her i salen statsborgere igennem uden overhovedet at vide, hvem de er, eller hvad antallet på dem er.
Og det synes vi i Dansk Folkeparti grundlæggende er uholdbart.
Sandra Elisabeth Skalvig (LA), 2023-04-27:
Tak for ordet.
Dansk Folkeparti har fremsat et beslutningsforslag, som vi skal debattere her i Folketingssalen, et beslutningsforslag, der i min optik ikke er særlig empatisk.
For det er et forslag om at ændre reglerne for børns automatiske erhvervelse af dansk statsborgerskab, hvis de er børn af forældre, der har erhvervet sig dansk statsborgerskab ved naturalisation.
Derudover ønsker forslagsstillerne at ændre reglerne, så børns erhvervelse af dansk statsborgerskab skal ske som en selvstændig ansøgning og ikke som bipersoner.
Jeg vil gerne minde os alle sammen om, at det i dag faktisk ikke er særlig nemt at få tildelt et dansk statsborgerskab, lige præcis som det skal være.
Faktisk havde under halvdelen af alle efterkommere i Danmark, som var under 18 år i begyndelsen af 2023, ikke et dansk statsborgerskab.
I Liberal Alliance synes vi, det giver god mening, at børn kan erhverve dansk statsborgerskab som bipersoner i forbindelse med deres forældres erhvervelse.
Vi mener ikke, der er behov for at ændre de gældende regler, således at børn og unge under 18 år skal ansøge selvstændigt.
Vi må nemlig også forvente, når vi tildeler en udlænding et dansk statsborgerskab, at der så rent faktisk er en vis sandsynlighed for, at de kan få børn.
Når det så er sagt, er vi dog ikke afvisende over for at gå i dialog med forslagsstillerne og aftalekredsen om en skærpelse af reglerne, i forhold til hvad det er for nogle oplysninger, som bipersoner skal indsende, samt en skærpelse af de kriterier, som bipersoner skal opfylde.
De fleste af os, der er til stede her i dag, har én ting tilfælles, nemlig at vi er danske statsborgere.
Men hvis vi nu ser lidt nærmere på vores enkeltes stamtræer, så er det nok de færreste af os, der ikke har familierødder, der går ud over de danske grænser.
For mit vedkommende ligger det adskillige generationer tilbage, hvor min familie kom til Danmark og blev en del af det danske samfund.
Men skal det i fremtiden til at have betydning for børns automatiske erhvervelse af dansk statsborgerskab ved fødslen, hvis deres forældre for nylig har erhvervet sig dansk statsborgerskab?
I min optik skal vi ikke gøre mennesker i vores samfund til mere eller mindre danske statsborgere.
For enten har man et dansk statsborgerskab, eller også har man det ikke.
I Liberal Alliance mener vi derfor ikke, at vi skal diskriminere mellem børn, der er født af forældre, der ved fødslen har erhvervet sig dansk statsborgerskab, og børn, som er født af forældre, der har opnået dansk statsborgerskab ved naturalisation.
Liberal Alliance kan ikke støtte forslaget.
Tak for ordet.
Kristian Bøgsted (DD), 2023-04-27:
Tak for ordet.
Forslaget her er jo faktisk et forslag, der griber vidt om sig, men i Danmarksdemokraterne mener vi rent faktisk, at der skal være nogle krav for at få et dansk statsborgerskab og retten til at gå med det danske pas, og det skal være strenge krav.
Det er nogle krav, man skal leve op til, der viser, at man gerne vil det danske samfund, og at man rent faktisk har gjort sig fortjent til at være dansk statsborger og bære det røde pas, som for mig ligesom for mange andre er noget af det fineste, man kan få.
Derfor mener vi også, at forslaget her er meget fornuftigt.
Det går også ind og siger til unge mennesker, der er her, og hvis forældre er blevet danske statsborgere: I skal vise, at I vil; I skal vise, at I gør jer fortjent til det her.
Jeg tror faktisk måske, at det her kan have en præventiv effekt på nogle unge mennesker, der desværre kunne gå ud og havne i noget bandekriminalitet, netop ved at de skal vise: Vi vil det her; vi vil have det danske pas.
Det kan være med til at bevirke, at forældrene præger dem yderligere til at sige: Det er Danmark, vi bor i; det er Danmark, vi vil.
Så helt grundlæggende støtter Danmarksdemokraterne op om forslaget.
Kirsten Normann Andersen (SF), 2023-04-27:
Og det er jo lidt noget andet end det, som ordføreren henviser til her.
Vi taler jo ikke om dansk statsborgerskab for alle og enhver, der bare kommer ind i landet.
Her taler vi om børn og unge, der er født og opvokset i Danmark.
Mikkel Bjørn (DF), 2023-04-27:
Hvis dansk statsborgerskab var garanten for god integration, ville det bedste, vi kunne gøre i forhold til vores indvandringspolitik, være at give alle folk, der kommer hertil, statsborgerskab fra dag et, når de ankommer til grænsen.
Det mener vi i Dansk Folkeparti selvfølgelig ikke er en god idé, og vi kan også se, at for mange af de personer, vi har givet statsborgerskab, har det i hvert fald åbenbart ikke virket som en god integrationsmotor, fordi de tværtimod vender det danske samfund ryggen.
Så vi tror ikke i Dansk Folkeparti på, at det at give dansk statsborgerskab er en eller anden form for integrationsværktøj, vi kan bruge.
Det er en gave til mennesker, der virkelig har gjort sig fortjent til det.
Det er, hvad det er.
Nu fik jeg jo ikke lov at spørge ministeren om det, jeg ville have spurgt ham om, så nu prøver jeg at spørge Socialdemokratiets ordfører i stedet for.
Jeg kan næsten gætte mig til svaret, men tror Socialdemokratiets ordfører på det her område, at hvis Socialdemokratiet havde siddet ved magten tilbage i 00'erne på det her område i stedet for Dansk Folkeparti, sådan som Socialdemokratiet var i 00'erne og ikke, som Socialdemokratiet er i dag, at Danmark ville have stået et bedre eller værre sted, end vi står i dag?
Eva Kjer Hansen (V), 2023-04-27:
Ordføreren får mig simpelt hen ikke til at kommentere på den diskussion i dag.
Jeg forstår til fulde behovet for at have den diskussion i anden sammenhæng, men her forholder vi os til muligheden for at række ud og give et uddannelsestilbud til de berørte, så de kan komme videre i deres arbejdsliv, og jeg forventer, at der vil være bred enighed om, at vi skal give de muligheder og derfor forlænge den ordning, som vi allerede kender.
Sólbjørg Jakobsen (LA), 2023-04-27:
Jeg tror, at dem, vi vil hjælpe her med det lovforslag, vi behandler i dag, vil være uenige – i hvert fald mange af dem.
Det handler ikke kun om at komme videre i arbejdslivet, det handler også om at få en afklaring af det forløb, der har været.
Er der ingen chance for, at Venstre vender tilbage til løftet om at få undersøgt den her sag til bunds?